
Finansiering av avtalefestet studentutveksling med Pomoruniversitetet etter 2006

Bakgrunn og historikk

Den første samarbeidsavtalen mellom Universitetet i Tromsø (UiTø) og Pomoruniversitetet (PSU) ble undertegnet i 1991. En av målsetningene for samarbeidet var å utveksle studenter. For å nå målet ble det opprettet et prosjekt, Arkhangelsk-avtalen/Avtalefestet studentutveksling, som skulle skaffe finansiering til utveksling og legge til rette for slik utveksling. I 1993 ble de første studentene utvekslet. Hovedintensjonen med avtalen var foruten det bilaterale samarbeidet, å spre og øke kompetansen i norsk språk og kultur i Nordvest-Russland gjennom å rekruttere fremmedspråkstudenter fra PSU til et semester fordypning i norsk ved UiTø. Det samme året ble Norsk-Pomor universitetssenter i Arkhangelsk etablert som en enhet under Pomoruniversitetet. Senteret har ansvaret for blant annet å gi grunnleggende norskundervising som fyller opptakskravet til generell studiekompetanse ved UiTø.

De første ti årene gjennomførte ca 120 studenter fra PSU fordypningssemester i norsk med gode resultater og høy gjennomføringsrate. En undersøkelse viste seinere at de fleste har arbeid der deres norskkompetanse er relevant. I samme periode hadde 34 norske studenter, de fleste russiskstudenter, et utvekslingsopphold i Arkhangelsk. Gjennom utvekslingsprosjektet fikk de russiske studentene fullfinansiert studieoppholdet etter normen i Statens lånekasse men dekket selv reiseutgiftene. De første årene ble prosjektet finansiert i sin helhet av Øst-Europaprogrammet og Barentsprogrammet. Etter 2001 stanset Barentsprogrammet sin støtte fordi pilotperioden var over. Barentsplus mobilitetsprogram ga til sammen kr 250000 i støtte i 2001 og 2002. Etter 2003, da sendelektoratet ble opprettet ved Norsk-Pomor universitetssenter, falt støtten fra Utenriksdepartementet bort, og universitetet har finansiert utveklingssordningen med interne midler de siste tre studieårene. Det humanistiske fakultetet dekker undervisningskostnadene ved fordypningssemesteret. Fakultetet ser på tilbudet som et ledd i internasjonaliseringen av fakultetet og tilbyr det til alle kvalifiserte utenlandske studenter. 
I 2003 ble det tiårige utvekslingssamarbeidet evaluert av begge partnerinstitusjonene. Det ble understreket at UiTø er PSU sin viktigste utenlandske partner, og at PSU er UiTø sin viktigste partner i Russland. Det var et sterkt ønske fra begge partnerne å styrke og øke utvekslingssamarbeidet til å omfatte flere fakulteter, og spesielt forsøke å oppnå bedre balanse i utvekslingen (flere norske utvekslingsstudenter til Arkhangelsk).  Den bilaterale avtalen ble fornyet for fem år. 

Universitetet vedtok enstemmig i styresak S 15-03 Finansiering av studentutvekslingen mellom Universitetet i Tromsø og Pomoruniversitetet i Arkhangelsk å opprettholde finansieringsordningen i tre år gjennom å gi økonomisk garanti på kr 650 000 til å dekke livsoppholdskostnader for utvekslingsstudenter fra PSU. Samtidig ble det vedtatt en garanti på kr 50 000 i reisestøtte til studenter som reiser fra UiTø til PSU. I denne siste vedtaksperioden har ytterligere 43 studenter fra PSU fått støtte, 32 av dem har tatt fordypning i norsk , og resterende studentmåneder har blitt fordelt på11 studenter i ulike fag på mastergrads- og PhD-nivå. Utvekslingen fra UiTø…

Status for utvekslingssamarbeidet

De to universitetene har hatt og har fortsatt et mangfoldig samarbeid. Et av problemene med å utvide utvekslingen til å omfatte flere fagområder enn norsk, har vært manglende engelskspråklige studietilbud ved PSU. Flere relevante temaer for å bygge kurspakker er allerede identifisert, men det mangler ressurser til oversetting av kursbeskrivelser og litteratur, og tilgangen på engelskspråklige lærere er ustabil. Med så ulike utdanningssystemer er det også mange studieadministrative problemer knyttet til utvekslingen. Russland har undertegnet Bologna-deklarasjonen og skal innfri de første 5 målsetningene i deklarasjonen innen 2008. Arkhangelsk-universitetene med PSU i spissen er pilot-institusjoner i Nordvest-Russland i arbeidet med Bologna-harmoniseringen. Med utgangspunkt i denne situasjonen søkte UiTø midler fra UFD i 2004 for å bidra til å fjerne hindringer for utveksling med våre russiske partnerinstitusjoner. UiTø har fått til sammen 2 mill kr over tre år til dette ”Bologna-samarbeidsprosjektet”. Seks ulike fagområder deltar og PSU er med i alle. Prosjektet har gitt gode og spennende resultater så langt og har bidratt til å vekke liv i samarbeid som hadde stoppet opp pga mangel på ressurser.

Universitetsdirektørens vurderinger

I styresak S 15-03 ble den faglige, og også den symbolske verdien av samarbeidet med Pomoruniversitetet sterkt vektlagt. UiTø sine strategier og planer så langt har inkludert styrking og videreutvikling av samarbeidet med nordvest-russiske institusjoner. Sett i lys av den nasjonale nordområdesatsningen og UiTø sine nasjonale forpliktelser som den største høgre utdanningsinstitusjon i Nord-Norge, synes det viktig å opprettholde de gode forbindelsene  til PSU, og også å opprette og utvikle samarbeid med de øvrige viktigste høgre utdanningsinstitusjonene i nordvest-oblastene. 

Studentutveksling utgjør en hovedpilar i internasjonalt utdanningssamarbeid, og kan være både grunnlag og forutsetning for videre akademisk samarbeid. I denne styresaken dreier det seg først og fremst om stipendieringsordningen for å delta på fordypningskurset i norsk. Erfaringene viser at det tar lang tid å få synlige samarbeidsresultater. Noe skyldes ulike språk, kultur, men først og fremst skyldes det mangel på ressurser til internasjonalt samarbeid ved de russiske institusjonene. UiTø og PSU har kommet langt i å kommunisere om Bologna-målsetningene og i å begynne å iverksette tiltak som vil fjerne hindringer for studentmobilitet. Man ser også en økende interesse for utveksling til PSU fra studenter og lærere ved UiTø. I denne fasen er det viktig at det finnes stipendordninger som gjør det mulig å teste ut om de avtalte tiltakene for å fjerne hindringene for utveksling vil fungere i praksis. 

Det er nylig vedtatt at Norsk-Pomor universitetssenter skal fortsette å eksistere. Senteret er et informasjonssenter og norskopplæringssenter, men har også en viktig rolle som utvekslingskontor. Dersom stipendieringsordningen opphører, risikerer man at mye av den opparbeidede utvekslingskompetanse kan gå tapt fordi veldig få studenter vil ha mulighet til selv å finansiere et studieopphold i Norge. Senteret gir norskopplæring på flere nivå, og sendelektoratet i norsk er lagt til senteret. Den norskkompetansen som hittil ca 150 PSU-studenter har oppnådd gjennom partnersamarbeidet er betydelig og har hatt viktige kulturelle og næringsmessige ringvirkninger i Barents-området. 

Det finnes også forhold som taler mot en fortsettelse av stipendordningen. Kr 700 000 utgjør en stor årlig kostnad for UiTø alene. Det finnes andre internasjonale stipendordninger i nord som PSU- og UiTø-studentene kan benytte seg av: Barentsplus og North2North. Disse stipendprogrammene benyttes allerede, men gir imidlertid ikke fullfinansiering. Selv om den jevne nordvest-russiske student ikke har råd til å studere i utlandet, finnes det allikevel et sjikt av befolkningen som har råd. Det har skjedd en merkbar endring i så måte de seneste årene. Pilot-utvekslingen som er gjennomført under det pågående Bologna-prosjektet viser at det er mulig å rekruttere russiske studenter, selv med kun delfinansiering av studieoppholdet.

Samarbeidet med PSU har vært en viktig del av UiTø sitt engasjement i Nordvest-Russland helt siden grensen til Sovjetunionen ble åpnet. Universitetsdirektøren vurderer den utdanningspolitiske og strategiske betydningen av samarbeidet minst like stor nå som for tre år siden, ikke minst sett i lys av nytt politisk fokus på nordområdene. Å legge ned ordningen nå synes derfor ikke å være rette signalet å gi. 

Universitetsdirektøren vil anbefale at den nåværende stipendordningen opprettholdes, men med en noe annerledes innretning enn hittil, i tråd med den positive utviklingen i utvekslingssamarbeidet som har skjedd de to-tre siste årene. Den årlige rammen på 75 studentmåneder fordeles som følger: Inntil 8 PSU-studenter (mot tidligere maksimalt 12) sikres fullstipendiering (kr 8200 pr mnd) for å ta fordypning i norsk. De resterende 35 studentmåneder fordeles til studenter fra andre fagområder med kr 5000 pr måned for opphold i inntil ett semester, evt kortere opphold ned til 3 måneder. Denne fordelingen vil gi ytterligere 10-12 flere studenter en mulighet for utvekslingsopphold ved UiTø. 

Universitetsdirektøren anser reisestøtteordningen for UiTø-studentene til PSU som et viktig incentiv for å stimulere studentene til å velge PSU. Reisestøtten har vært uendret på kr 7000 i over 7 år. Den nåværende rammen er på kr 50 000. Direktøren anbefaler at støtten endres slik at studentene får kr 1000 pr utvekslingsmåned, maksimalt kr 5000 pr semester.

Universitetsdirektøren vil ta initiativ til, eventuelt i samarbeid med PSU, å finne eksterne finansieringskilder.

Innstilling til

Vedtak:

1. Ordningen opprettholdes innenfor nåværende økonomiske rammer.

2. Ordningen endres til å omfatte flere studentkategorier og flere fagområder. Hovedkategorien skal fortsatt rekrutteres til norsk fordypning. Universitetsdirektøren gis fullmakt til å finne den mest optimale fordelingen av midlene.

3. Økonomisk garanti gis for en ny treårsperiode, for studieårene 2006-09. Deretter skal ordningen vurderes på nytt.      

